۱)
بلوچی لبزانک ءَ نوکیں لیکہ
مولابخش رئیسی
لبزانک زندءِ آدینک انت، یا لبزانک تھی ماراشتانی (inner sense) درنگازی ءَ
گوش انت. اگاں ما اے دوئیں لیکہ آں بچاریں، گڑا اے گوشگ
رد نہ بیت ، ھر کس گھتریں بیت کنت، توریں آ، سیاھے بہ بیت
یا اسپیتے ، ھان ءُ سردارے بہ بیت یا لیگاریں ءُ درتگ پُچّ ءُ
سیاہ پوستے ، پر چہ کہ تھی ماراشتانی درنگازی پوست رنگ ءَ
نچارایت . ھر کس وتی تھی ماراشتاں درشان کُت کنت.
یا “” ماتھیو آرنُلڈ “” ( matthew arnold) گوش ایت : لبزانک زند ءِ
آدینک انت . بزاں لبزانک زند ءِ آدینک انت، نہ یک زندے ءِ کہ
برزءِ ٹَک ءِ مردمے ءِ بہ بیت. لبزانک الباریں مردم ءَ گوں کار
دارایت ، سیاہ بہ بیت شر اسپیت بہ بیت شر، ھان بہ بیت شر،
نیزگار ءُ لیگارے بہ بیت شر ، زند، زند انت، بلئے تھنا ما ڈکے
بادینت کنیں
ـ” آ زند ءِ مردم ساچشتکارے بہ بیت ، ازمگرے بہ
بیت ، اگاں زندے ء مردم ِ ساچشتکار ءُ ازمگر مہ بیت، آ زندءَ، لبزانک
ءِ دابیں، آدینکے نہ بیت، توریں ھر ٹکے ءِ مردم بہ بیت
1 — گوستانک ءُ لبزانک ءِ نیام ءَ دگری
انچوش کہ گوشگ بیت، لبزانک ھر کس ءِ باندات ءَ بیت کنت پہ
درور “””” سید ھاشمی ءِ گدار ” نازک ” ءِ دابیں کارستے زندمان
بہ بیت ، یا “” چارلز ڈیکنز “” ءِ ( charles dickens ) گدار ءِ
کارست اولیور ٹویسٹ ءِ( oliver twist ) دابیں کارستے ءِ
زندمان بہ بیت، یا فرانس ءِ نامداریں گدار نبیس “” وکٹور
ھوگو ءِ ( victor hugo )نامداریں گدار “” بے وسیں مردم “” ( Miserables)
ءِ کارست، ژان بالژان ءِ زندءِ آدینک بہ بیت، لبزانک
زوراکاں ایر جنت، آیاں ڈوبارایت، نزوریں مردماں وڈّم دات.
لبزانک ءَ سید ھاشمی درنگازایت، شھید سبا دشتیاری ءِ دابیں
سیاہ پوستیں مردمے ھم درنگاز ایت ، بلوچی ساز ءُ زیمل ءِ پڑا
رستم میر لاشاری ھم ازمگری کنت، جاڑوک ءِ دابیں سیاہ
پوچکیں مردمے ھم ازمگری کنت ءُ بلوچی زیمل ءِ دگنیا ءِ
درپشوکیں استال جوڑ بیت.
بلے دگہ پھناتے اگاں بچاریں، گوستانک ( history) شاھانی زند ءِ
باندات ءَ انت، گوستانک ءَ باجبروک نبیس انت. باجبروک چو
نازک ءَ نزوریں مردم نہ انت . ما ایشی ءَ ھم شرّی ءَ زانیں،
آشوب آروک پاد شپادیں مردم انت ، آیانی گوستانک ءِ باندات ءَ
کس تران نہ کنت. گوستانک تمردانی( dictator) باندات ءَ انت
لبزانک ھم برے برے، تمرداں روچاک چنت، بلے لبزانک ءِ
گوستانک آیاں شرّیں نامے ءَ یاد نہ کنت ، آیاں ڈوبارایت.